**DĖL INVESTICIJŲ SKATINIMO ROKIŠKIO RAJONO SAVIVALDYBĖJE TVARKOS APRAŠO PATVIRTINIMO**

2019 m. kovo 29 d. Nr. TS-

Rokiškis

Rokiškio rajono savivaldybės taryba, vadovaudamasi Lietuvos Respublikos vietos savivaldos įstatymo 16 straipsnio 2 dalies 18 punktu, Lietuvos Respublikos žemės mokesčio įstatymo 8 straipsnio 3 ir 5 dalimis, Lietuvos Respublikos nekilnojamojo turto mokesčio įstatymo 7 straipsnio 5 dalimi, Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio už valstybinę žemę“ 1.8 punktu, Lietuvos Respublikos Vyriausybės 2003 m. lapkričio 10 d. nutarimo Nr. 1387 „Dėl žemės nuomos mokesčio už valstybinės žemės sklypų naudojimą“ 8 punktu, Rokiškio rajono savivaldybės

n u s p r e n d ž i a:

1. Patvirtinti Investicijų skatinimo Rokiškio rajono savivaldybėje tvarkos aprašą (pridedama).

2. Skelbti šį sprendimą savivaldybės tinklalapyje <http://www.rokiskis.lt> ir Teisės aktų registre.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Jurgita Blaževičiūtė

**SPRENDIMO PROJEKTO „DĖL INVESTICIJŲ SKATINIMO ROKIŠKIO RAJONO SAVIVALDYBĖJE TVARKOS APRAŠO PATVIRTINIMO“ AIŠKINAMASIS RAŠTAS**

2019-03-12

Rokiškis

**Parengto sprendimo projekto tikslai ir uždaviniai.**

Šiuo sprendimo projektu siūloma patvirtinti investuotojų atleidimo nuo žemės, valstybinės žemės nuomos ir nekilnojamojo turto mokesčio tvarkos aprašą, kuriame investuotojams numatytos žemės, valstybinės žemės nuomos ir nekilnojamojo turto mokesčių lengvatų suteikimo sąlygos.

**Šiuo metu esantis teisinis reglamentavimas.**

Lietuvos Respublikos žemės mokesčio įstatymo 8 straipsnio 3 ir 5 dalys, Lietuvos Respublikos nekilnojamojo turto mokesčio įstatymo 7 straipsnio 5 dalis, Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio už valstybinę žemę“ 1.8 punktas, Lietuvos Respublikos Vyriausybės 2003 m. lapkričio 10 d. nutarimo Nr. 1387 „Dėl žemės nuomos mokesčio už valstybinės žemės sklypų naudojimą“ 8 punktas, Lietuvos Respublikos Investicijų įstatymas, Lietuvos Respublikos smulkiojo ir vidutinio verslo plėtros įstatymas, Rokiškio r. savivaldybės tarybos 2018 m. birželio 29 d. sprendimas Nr. TS-172 „ Dėl valstybinės žemės numos mokesčio administravimo tvarkos aprašo patvirtinimo“, Rokiškio r. savivaldybės tarybos 2018 m. gegužės 25 d. sprendimas Nr. TS-146 „Dėl nekilnojamojo turto mokesčio tarifų nustatymo 2019 metams“, Rokiškio r. savivaldybės tarybos 2018 m. gegužės 25 d. sprendimas Nr. TS-145 „Dėl žemės mokesčio tarifo nustatymo ir neapmokestinamų žemės sklypų dydžių 2019 metams“.

**Sprendimo projekto esmė.**

Iki šiol rajono savivaldybė naujiems investuotojams netaikė mokesčių lengvatų. Buvo taikomas tik 0,3 proc. nekilnojamojo turto mokesčio tarifas juridiniams ir fiziniams asmenims einamaisiais metais pirmą kartą įregistravusiems veiklą. Būtina padidinti rajono savivaldybės investicinį patrauklumą, numatant savivaldybės biudžeto sąskaita naujai ateinantiems investuotojams ar savo veiklą plečiantiems ir kuriantiems naujas darbo vietas ūkio subjektams žemės, valstybinės žemės nuomos ir nekilnojamojo turto mokesčių lengvatas. Projektas parengtas siekiant į Rokiškio rajono savivaldybės teritoriją pritraukti naujus bei paskatinti jau esamus investuotojus daugiau investuoti ir kurti naujas darbo vietas, sudarant jiems galimybes pasinaudoti rajono savivaldybės teritorijoje teikiamomis žemės, valstybinės žemės nuomos ir nekilnojamojo turto mokesčio lengvatomis. Projektas rengtas atsižvelgiant į rekomenduojamą VšĮ „Investuok Lietuvoje“ pavyzdinį investicijų skatinimo savivaldybėje tvarkos aprašą, išnagrinėjus kitų savivaldybių (Ukmergės r. , Klaipėdos r., Kretingos r., Molėtų r., Švenčionių, Tauragės , Kaišiadorių rajonų, Alytaus miesto ) taikomas lengvatas investuotojams. Aprašu numatoma galimybė investuotojui suteikti 100 proc. žemės, ir / ar valstybinės žemės nuomos (lengvata taikoma ne žemės ūkio veiklai skirtai žemei) ir / ar nekilnojamojo turto mokesčių lengvatas iki trijų mokestinių laikotarpių priklausomai nuo investicijų apimties į naujai sukurtą turtą bei sukurtų naujų darbo vietų skaičiaus.

Tvarkos aprašas buvo pateiktas svarstyti Rokiškio r. verslo plėtros komisijai 2019-03-08 posėdyje, pakoreguotas pagal pateiktas pastabas.

**Galimos pasekmės, priėmus siūlomą tarybos sprendimo projektą:**

**teigiamos** – teikiamos žemės, valstybinės žemės nuomos ir nekilnojamojo turto mokesčio lengvatos suteiks konkurencinį pranašumą siekiant pritraukti investuotojus, kurs patrauklesnę Rokiškio r. savivaldybės investicinę aplinką, bus tam tikra motyvacinė paskata investuotojams investuoti į Rokiškio r. bei kurti naujas darbo vietas rajone.

n**eigiamos** – nenumatomos.

**Kokia sprendimo nauda Rokiškio rajono gyventojams**: Pagerėjusi investicinė aplinka skatins investuotojus vystyti rajone verslą, kuriant naujas darbo vietas, o tai gerins rajono gyvenamąją aplinką, ekonominę situaciją, didins rajono patrauklumą.

**Finansavimo šaltiniai ir lėšų poreikis:** sprendimui įgyvendinti papildomų lėšų poreikis neplanuojamas.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų skyriaus

vedėja Jurgita Blaževičiūtė